อธิบดีกรมควบคุมโรค ยืนยันเตรียมพร้อมมาตรการรับแรงงานไทยจากเกาหลีใต้กลับประเทศ ย้ำหากพบไข้ นำเข้าโรงพยาบาลทันที
อธิบดีกรมควบคุมโรค ยืนยันเตรียมพร้อมมาตรการรับแรงงานไทยจากเกาหลีใต้กลับประเทศ ย้ำหากพบไข้ นำเข้าโรงพยาบาลทันที นายแพทย์สุวรรณชัย วัฒนายิ่งเจริญชัย อธิบดีกรมควบคุมโรค กล่าวถึงมาตรการการคัดกรองและป้องกันการแพร่ระบาดของโรคโควิด-19 โดยเฉพาะกรณีที่ต้องรับแรงงานไทยผิดกฎหมายกลับจากเกาหลีใต้ว่า แม้เกาหลีใต้มีการแพร่ระบาดสูง แต่ยืนยันว่าจะต้องมีกระบวนการควบคุมตามขั้นตอนที่ชัดเจน โดยเมื่อกลุ่มแรงงาน เดินทางกลับไทยจะมีการประสานงานกับกระทรวงการต่างประเทศ โดยขอประสานให้ทยอยเดินทางกลับเนื่องจากไม่มีความจำเป็นที่ต้องเดินทางกลับมาพร้อมกันขณะเดียวกันเมื่อเดินทางกลับเข้ามา สำนักงานตรวจคนเข้าเมือง หรือ ตม. กระทรวงสาธารณสุข และสายการบิน จะคัดกรองอย่างเข้มข้น ซึ่งจะดำเนินการในลักษณะเดียวกับผู้ที่เดินทางกลับมาจากประเทศจีน ซึ่งหากพบว่ามีไข้ จะแยกกับที่โรงพยาบาล และเข้าสู่ขั้นตอนการวินิจฉัยพิสูจน์ทราบว่าติดเชื้อโควิด -19 หรือไม่ รวมไปถึงดูแลรักษาและตัดวงจรในการแพร่ระบาด ส่วนผู้ที่ไม่พบไข้จะถูกแยกกักในพื้นที่จัดพิเศษ ในพื้นที่ควบคุมโรค ตามระยะฟักตัวของโรค 14 วัน โดยเน้นย้ำว่าหากมีอาการติดเชื้อโควิด -19 จะไม่มีการเคลื่อนย้ายไปยังภูมิลำเนาส่วนผู้ที่เดินทางมาจากเมืองอื่นที่ไม่มีการแพร่ระบาดของโรคอย่างหนัก ได้มีการประสานกลับพื้นที่ภูมิลำเนา โดยมีผู้ว่าราชการจังหวัด ร่วมกับนายแพทย์สาธารณสุขจังหวัด เป็นผู้บริหารจัดการภายใต้คณะกรรมการโรคติดต่อจังหวัดในส่วนค่าใช้จ่ายในการรักษาพยาบาล อธิบดีกรมควบคุมโรค ยืนยันว่า เป็นการดำเนินการเพื่อป้องกันโรคในสังคมโดยรวม และสิ่งสำคัญคือต้องให้การดูแลคนไทยทุกคน ทั้งนี้ขอให้ติดตามประกาศประเทศที่มีโรคติดต่อร้ายแรงผ่านประกาศราชกิจจานุเบกษาเท่านั้น